Document ID: 32007D0689

KOMISIJAS LĒMUMS
(2007. gada 25. oktobris),
ar ko groza Bulgārijas un Rumānijas Pievienošanās akta VI pielikuma papildinājumu attiecībā uz dažiem piena pārstrādes uzņēmumiem Bulgārijā
(izziņots ar dokumenta numuru K(2007) 5170)
(Dokuments attiecas uz EEZ)
(2007/689/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Bulgārijas un Rumānijas Pievienošanās aktu un jo īpaši tā VI pielikuma 4. nodaļas B iedaļas f) apakšpunkta pirmo daļu,
tā kā:
(1)
Eiropas Parlamenta un Padomes 2004. gada 29. aprīļa Regulā (EK) Nr. 852/2004 par pārtikas produktu higiēnu (1) un Eiropas Parlamenta un Padomes 2004. gada 29. aprīļa Regulā (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku (2), paredzētas konkrētas strukturālas prasības uzņēmumiem, uz kuriem attiecas minētā regula.
(2)
Bulgārijas un Rumānijas Pievienošanās akta VI pielikuma 4. nodaļas B iedaļas a) un c) apakšpunktā paredzēts, ka konkrētas strukturālas prasības, kas iekļautas šajās regulās, ievērojot zināmus nosacījumus, līdz 2009. gada 31. decembrim neattiecas uz tiem uzņēmumiem Bulgārijā un Rumānijā, kas ir uzskaitīti Pievienošanās akta IV pielikuma papildinājuma I un II nodaļā.
(3)
VI pielikuma papildinājuma I nodaļā uzskaitīti prasībām atbilstošie uzņēmumi, kuriem ir atļauts saņemt un bez nodalīšanas pārstrādāt prasībām atbilstošu un prasībām neatbilstošu pienu, bet šā pielikuma II nodaļā - prasībām atbilstošie uzņēmumi, kuriem ir atļauts saņemt un atsevišķi pārstrādāt prasībām atbilstošu un prasībām neatbilstošu pienu.
(4)
Šos uzņēmumu sarakstus grozīja ar Komisijas 2006. gada 22. decembra Lēmumu 2007/26/EK, ar ko groza Bulgārijas un Rumānijas Pievienošanās akta VI pielikuma papildinājumu attiecībā uz dažiem piena pārstrādes uzņēmumiem Bulgārijā (3).
(5)
Bulgārija ir pārskatījusi stāvokli piena nozarē un atkārtoti novērtējusi VI pielikuma papildinājuma I un II nodaļā minētos uzņēmumus.
(6)
Saskaņā ar šo novērtējumu I nodaļā uzskaitītie uzņēmumi neatbilst strukturālām prasībām Regulā (EK) Nr. 852/2004. Tāpēc šie uzņēmumi ir jāsvītro no saraksta I nodaļā. Tikai 11 uzņēmumi, kas nesaskaras ar praktiskām grūtībām pienācīgi pārvaldīt divas atsevišķas ražošanas līnijas, jāsaglabā sarakstā II pielikumā.
(7)
Kopienas tiesību aktu skaidrības labad ir lietderīgi aizstāt uzņēmumu sarakstus, kas iekļauti Bulgārijas un Rumānijas Pievienošanās akta VI pielikuma papildinājuma I un II nodaļā, ar šā lēmuma pielikumā iekļautajiem sarakstiem.
(8)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Bulgārijas un Rumānijas Pievienošanās akta VI pielikuma papildinājumu aizstāj ar šā lēmuma pielikuma tekstu.
2. pants
Šis lēmums ir adresēts dalībvalstīm.
Briselē, 2007. gada 25. oktobrī

Labels: 0
18
15
17